Rupia ya Afrika Mashariki ya Ujerumani ilikuwa pesa rasmi ya Afrika ya Mashariki ya Kijerumani kati ya 1890 na 1916 ikatumika katika Tanganyika hadi 1920. Wakati wa kuanzishwa kwa koloni ya Kijerumani, Rupia ya Uhindi ilikuwa pesa iliyotumiwa zaidi kwenye pwani ya Afrika ya Mashariki. Ilitumiwa zaidi kuliko Dolar ya Marekani na Dolar ya Maria Theresa. Mnamo mwaka 1890 Kampuni ya Kijerumani kwa Afrika ya Mashariki ilipata kibali cha serikali ya Kijerumani kutoa sarafu ikatoa "rupie" zilizolingana na rupia za Uhindi na Usultani wa Zanzibar. Kampuni hiyo ilibaki na haki ya kutengenezea sarafu hata baada ya serikali ya Ujerumani kuchukua mamlaka juu ya Afrika ya Mashariki ya Kijerumani. Mnamo 1904 serikali ya Ujerumani ilichukua utoaji wa pesa mkononi mwake. Hapo awali, rupie ya Afrika ya Mashariki ya Kijerumani ilikuwa sawa na ile ya Uhindi kwa thamani. Hadi mwaka 1904 ilikuwa imegawanywa kwa "pesa" 64 (sawa na paisa za Uhindi). Kuanzia Februari 1904, paisa zilifutwa na badala yake rupie iligawanywa kwa Heller 100. Wakati huo huo kiwango cha ubadilishaji ulifafanuliwa kuwa rupie 15 = Mark 20 za Ujerumani. Wakati wa Vita Kuu ya Kwanza ya Dunia benknoti za dharura zilitolewa.